Document ID: 32008D0037

KOMISJONI OTSUS,
14. detsember 2007,
millega luuakse Euroopa Teadusnõukogu rakendusamet ühenduse eriprogrammi „Ideed” haldamiseks eesliiniuuringute valdkonnas vastavalt nõukogu määrusele (EÜ) nr 58/2003
(EMPs kohaldatav tekst)
(2008/37/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. detsembri 2002. aasta määrust (EÜ) nr 58/2003, millega sätestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artikli 3 lõiget 1,
ning arvestades järgmist:
(1)
Määrusega (EÜ) nr 58/2003 antakse komisjonile õigus luua vastavalt kõnealuses määruses sätestatud üldisele põhikirjale rakendusametid (algtekstis „täitevasutused”) ja usaldada neile teatavad ühe või mitme ühenduse programmi juhtimisega seotud ülesanded.
(2)
Komisjonile rakendusametite loomise õiguse andmise eesmärk on võimaldada komisjonil endal keskenduda põhitegevusele ja -ülesannetele, mida ei ole võimalik täitmiseks volitada, minetamata seejuures kontrolli kõnealuste rakendusametite korraldatava tegevuse üle või lõplikku vastutust selle eest.
(3)
Euroopa Parlamendi ja nõukogu 18. detsembri 2006. aasta otsuses nr 1982/2006/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007-2013), (2) on sätestatud Euroopa Teadusnõukogu asutamine eriprogrammi „Ideed” (3) rakendamiseks. Euroopa Teadusnõukogu koosneb sõltumatust teaduslikust nõukogust ja seda toetavast spetsiaalsest rakendusstruktuurist.
(4)
Komisjoni 2. veebruari 2007. aasta otsusega 2007/134/EÜ, millega luuakse Euroopa Teadusnõukogu, (4) on komisjon sätestanud lisaks Euroopa Teadusnõukogu ja teadusliku nõukogu loomisele ka spetsiaalse rakendusstruktuuri loomise rakendusametina, mis luuakse eraldi õigusaktiga vastavalt määrusele (EÜ) nr 58/2003.
(5)
Programmi „Ideed” haldamise eesmärk on selliste teadusprojektide rakendamine, mis ei eelda poliitiliste otsuste tegemist ja nõuavad kogu projekti vältel teadusliku ja finantsekspertiisi kõrget taset.
(6)
Programmi rakendamisega seotud ülesandeid võib delegeerida rakendusametitele, kui programmitöö, mille kehtestab teaduslik nõukogu ja võtab vastu komisjon, eraldatakse selgelt projekti rakendamisest, mis usaldatakse rakendusametile vastavalt teadusliku nõukogu kehtestatud põhimõtetele ja meetoditele.
(7)
Sel eesmärgil tehtud tasuvusanalüüs on näidanud, et rakendusameti kasutamine Euroopa Teadusnõukogu tegevuse haldamisel on otstarbekas nii rahaliselt kui ka mitterahaliselt.
(8)
Amet täidab oma tegevuseelarvet vastavalt komisjoni 21. septembri 2004. aasta määrusele (EÜ) nr 1653/2004 täitevasutuste standardfinantsmääruse vastuvõtmise kohta vastavalt nõukogu määrusele (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded. (5)
(9)
Käesoleva otsusega ettenähtud meetmed on kooskõlas rakendusametite komitee arvamusega,
ON TEINUD JÄRGMISE OTSUSE:
Artikkel 1
Rakendusameti loomine
1. Ühenduse teadusuuringutealase tegevuse korraldamiseks luuakse rakendusamet (edaspidi „amet”), mille põhikirja reguleeritakse määrusega (EÜ) nr 58/2003.
2. Ameti nimi on Euroopa Teadusuuringute Nõukogu rakendusamet.
Artikkel 2
Asukoht
Ameti asukoht on Brüsselis.
Artikkel 3
Kestus
Amet luuakse ajavahemikuks 1. jaanuarist 2008 kuni 31. detsembrini 2017.
Artikkel 4
Eesmärgid ja ülesanded
1. Otsusega nr 1982/2006/EÜ vastuvõetud Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007-2013) raames usaldatakse ametile eelkõige järgmised ülesanded:
-
juhtida vastavalt otsusele, millega delegeeritakse ametile volitused, eriprogrammi „Ideed” teatavate valdkondade rakendamise raames eriprojektide etappe nõukogu otsuse 2006/972/EÜ (6) ning teadusliku nõukogu kehtestatud ja komisjoni vastuvõetud tööprogrammi kohaselt, samuti viia läbi selleks vajalikud kontrollid ning võtta vastu asjakohased otsused vastavalt komisjoni antud volitustele;
-
võtta vastu eelarve täitmise aktid tulude ja kulude osas ning teha komisjoni volitusel eriprogrammi „Ideed” juhtimiseks vajalikud toimingud, eelkõige lepingute sõlmimise ja toetuste andmisega seotud toimingud;
-
koguda ja analüüsida ühenduse programmi rakendamise suunamiseks vajalikke andmeid ning edastada need komisjonile ja teaduslikule nõukogule.
2. Komisjoni otsuses ameti volitamise kohta sätestatakse üksikasjalikult kõik ametile usaldatud ülesanded ja neid kohandatakse vastavalt võimalikele lisaülesannetele. Selline otsus edastatakse teavitamise eesmärgil rakendusametite komiteele.
Artikkel 5
Struktuur
1. Ametit juhivad juhtkomitee ja komisjoni määratud direktor.
2. Juhtkomitee liikmed nimetatakse ametisse kaheks aastaks.
3. Ameti direktor nimetatakse ametisse neljaks aastaks.
4. Juhtkomitee liikmete ja direktori ametiaega võib pikendada.
Artikkel 6
Toetused
Amet saab toetusi Euroopa ühenduste üldeelarvest fondide kaudu, millest rahastatakse eriprogrammi „Ideed”.
Artikkel 7
Järelevalve ja aruandlus
Amet on komisjoni järelevalve all ja annab kooskõlas volikirjas sätestatud korra ja tähtaegadega korrapäraselt aru tema vastutusalasse kuuluva programmi rakendamise käigu kohta.
Artikkel 8
Tegevuseelarve täitmine
Amet täidab oma tegevuseelarvet vastavalt määrusele (EÜ) nr 1653/2004.
Brüssel, 14. detsember 2007

Labels: 7
4
15